section_heading: Mliječni put
paragraph_text: Vjekovima su ljudi raspredali priče o Mliječnom putu. Dio hrvatskog naroda, pretežito štokavci i kajkavci, sačuvao je naziv Kumova slama, prepoznajući u svjetlećoj nebeskoj stazi srebrnu slamu. Najviše korištena varijanta priče koja objašnjava taj naziv priča je koja kaže da je kum kumu koji ga je ugostio umjesto dobrom vratio zlom i u svoja kola utovario ukradenu slamu. Bog je kradljivca kaznio tako da je slama koja je ispadala iz kola dobila blještavi sjaj, pa je okradenom kumu po sjajnom tragu bilo lako otkriti lopova.